《水调歌头 其七 十三夜，同官载酒相别，不见月作》
宋代·刘克庄

怪事广寒殿，此夕不开关。林间乌鹊相贺，暂得一枝安。

只在浮云深处，谁驾长风挟取，明镜忽飞还。玉兔呼不应，难觅臼中丹。

酒行深，歌听彻，笛吹残。嫦娥老去孤另，离别匹如闲。

待得银盘擎出，只怕玉峰醉倒，衰病不禁寒。卿去我欲睡，孤负此湖山。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。